《六安遇周八即送之临淮 其二》
清代·游智开

往离日苦长，来别日虞久。相依晨夕间，属子一樽酒。

志趣各有存，大节期不苟。讵以恃爱深，而负厥身咎。

世事方艰虞，勋名惧衰朽。金飙卷淮流，花骢嘶岸柳。

努力舒远猷，金印行系肘。当路急需才，况有平生厚。

短策余顾惭，清操誓终守。临河濯长缨，愿言告良友。

作者简介：游智开，字子代，新化人。咸丰辛亥举人。历官广西布政使。有《藏园诗钞》。